Skool geruk deur matrikulant se doodCassie en Armand Carstens (Foto: Verskaf) Hugenote Hoërskool in Wellington is geruk ná die dood van een van sy matrikulante, Armand Carstens. Die 19-jarige Carstens is vanoggend (Vrydag) in ’n motorongeluk op die dorp dood. Hy was die jongste seun van Cassie Carstens wat tot onlangs uitvoerende hoof van Boland Rugby was. Die ongeluk het vroeg Vrydagoggend op die hoek van Kerk- en Cummingsstraat in Wellington plaasgevind. Rudi Ferreira, ŉ vriend en woordvoerder van die familie, het gesê die bakkie waarin Carstens en ŉ vriend gery het, het gerol. “Die bakkie het weer op sy wiele te lande gekom. Armand, wat aan die passasierskant gesit het, het die hardste impak gekry,” het Ferreira gesê. Carstens se suster, Bianca, het Ferreira vanoggend omstreeks 02:10 gebel en van die ongeluk in kennis gestel. “Die vriend het nie te erg seergekry nie,” het Ferreira gesê. “Armand is op slag dood.” Ferreira sê Armand moes ’n harde slag teen die kop gekry het. Armand saam met sy suster, Bianca, en broer, Casey (Foto: Verskaf) Carstens en die vriend was op pad terug na die plaas waar hy by familievriende gewoon het. Die Carstens-gesin het ŉ ruk gelede na Kimberley verhuis waar hulle oorspronklik vandaan kom. Carstens het in Wellington agtergebly om sy skooljaar te voltooi. “Armand sou vir ŉ paar dae Kimberley toe gegaan het om te begin met voorbereiding vir die matriekeindeksamen. Hulle sou ook dan bespreek het wat hy volgende jaar ná skool sou doen.” Ferreira het gesê die Carstens-gesin is hard getref deur Armand se dood. “Cassie het nog gisteraand om 11:00 met Armand oor die foon gepraat om seker te maak alles is oukei.” Ferreira sê Carstens het sy pa se voetspore gevolg en was self ’n kranige rugbyspeler. Hugenote Hoërskool het op sy Facebook-blad die skool se medelye met Carstens se familie en vriende betuig. “Sy humorsin, vriendskap en sportmangees was besonders. Ons sal hom altyd onthou op die terreine waar hy betrokke was in Hugenote,” lui die inskrywing. Carstens word oorleef deur sy ouers, Cassie en Matty, sy ouer broer, Casey, en sy suster, Bianca Buys.